Document ID: 32007D0263

KOMISSION PÄÄTÖS,
tehty 23 päivänä huhtikuuta 2007,
tiedekomiteoiden perustamisesta kuluttajien turvallisuuden, kansanterveyden ja ympäristön aloilla tehdyn päätöksen 2004/210/EY muuttamisesta
(ETA:n kannalta merkityksellinen teksti)
(2007/263/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 152 ja 153 artiklan
sekä katsoo seuraavaa:
(1)
Komission päätöksellä 2004/210/EY (1) säädetään kulutustavaroita käsittelevän tiedekomitean, terveys- ja ympäristöriskejä käsittelevän tiedekomitean ja kehittymässä olevia ja vastikään havaittuja terveysriskejä käsittelevän tiedekomitean, jäljempänä ’tiedekomiteat’, perustamisesta. Tiedekomiteat koostuvat komission nimittämistä jäsenistä.
(2)
Kyseisen päätöksen 7 artiklan 1 kohdan mukaan tiedekomiteoiden jäsenten toimikausi on kolme vuotta, ja nykyisten jäsenten toimikausi päättyy 24 päivänä heinäkuuta 2007.
(3)
Seuraavien kahden vuoden aikana odotetaan tapahtuvan kehitystä, jolla on huomattava vaikutus sekä komission tarpeeseen saada riskinarviointia kokevaa tieteellistä opastusta että tiedekomiteoiden rakenteeseen ja toimivaltaan. Erityisesti Euroopan kemikaaliviraston (ECHA) perustaminen vuonna 2008 kemikaalien rekisteröinnin, arvioinnin, lupamenettelyjen ja rajoitusten (REACH) panemiseksi täytäntöön Euroopan parlamentin ja neuvoston asetuksen (EY) N:o 1907/2006 (2) mukaisesti edellyttää terveys- ja ympäristöriskejä käsittelevän tiedekomitean tehtävien uudelleenmäärittelyä.
(4)
Jotta saataisiin tarkempi kuva tiedekomiteoiden tulevista tehtävistä ja voitaisiin valmistella niiden rakenne ja kokoonpano tuleviin tarpeisiin paremmin soveltuvaksi sekä samanaikaisesti turvattaisiin tarvittava tieteellinen opastus ECHAn perustamiseen saakka, on aiheellista sallia tiedekomiteoiden jäsenten toimikauden pidentäminen poikkeustapauksissa enintään 18 kuukauden pituisella jaksolla.
(5)
Lisäksi on aiheellista järjestää mahdollisuus nimittää tiedekomiteoihin uusia jäseniä kiinnostuksenilmaisupyynnön julkaisemisen kautta, jos varallaololuettelossa olevilla jäsenillä ei ole tarvittavaa asiantuntemusta.
(6)
Toiminnasta saatujen kokemusten perusteella ja välittömän tarpeen vuoksi on erittäin tärkeää lisätä kehittymässä olevia ja vastikään havaittuja terveysriskejä käsittelevän tiedekomitean jäsenmäärää.
(7)
Sen vuoksi päätöstä 2004/210/EY olisi muutettava,
ON PÄÄTTÄNYT SEURAAVAA:
Ainoa artikla
Muutetaan päätös 2004/210/EY seuraavasti:
1)
Korvataan 3 artiklan 2 kohdan ensimmäinen virke seuraavasti:
”Kehittymässä olevia ja vastikään havaittuja terveysriskejä käsittelevässä tiedekomiteassa on enintään 17 jäsentä.”
2)
Korvataan 7 artikla seuraavasti:
”7 artikla
Toimikausi
1. Tiedekomiteoiden jäsenten toimikausi on kolme vuotta, eivätkä jäsenet voi olla tehtävässä kauemmin kuin kolme peräkkäistä toimikautta. Asiantuntemuksen jatkuvuuden turvaamiseksi komissio voi poikkeustapauksissa pidentää tiedekomitean jäsenten toimikautta enintään 18 kuukauden pituisella jaksolla.
Jäsenet jatkavat tehtävässä, kunnes heidän tilalleen nimetään uusi jäsen tai heidän toimeksiantonsa uusitaan.
Jäsen, joka on toiminut kolme peräkkäistä toimikautta yhdessä tiedekomiteassa, voidaan valita jäseneksi johonkin toiseen tiedekomiteaan.
2. Jos jäsen ei enää voi osallistua tiedekomitean työhön tai hän esittää eronpyynnön, komissio voi hyväksyä hänen eronpyyntönsä ja nimetä hänen tilalleen uuden jäsenen joko 4 artiklassa tarkoitetusta varallaololuettelosta tai, perustellusta syystä, kiinnostuksenilmaisupyynnön tuloksena.”
Tehty Brysselissä 23 päivänä huhtikuuta 2007.

Labels: 0
3
15
20